钦定古今图书集成/明伦汇编/官常典/第407卷 > 阴道方
## 钦定古今图书集成/明伦汇编/官常典/第407卷 > 阴道方

按《魏书阴仲达传》，“仲达弟周达，周达子遵和，遵和兄
子道方，性和雅，颇涉书传，深为李神儁所知赏。神儁
为前将军、荆州刺史，请道方为其府长流参军。神儁
曾使道方诣萧衍雍州刺史萧纲论边事，道方风神
沉正，为纲所称。正光末，萧纲遣其军主曹义宗等扰
动边蛮，神儁令道方驰传向新野，处分军事。于路为”
土囚村蛮所掠，送于义宗。义宗又传致襄阳，仍送于
萧衍，囚之尚方。孝昌中，始得还国。既至，拜奉朝请，转员外散骑侍郎。孝庄初，迁尚书左民郎中，修起居注。
永安二年，诏道方与仪曹郎中王元旭使于萧衍。至
南兖州，有诏追还安东将军、光禄大夫，领右民郎中。
太昌初卒，年四十二，人士咸嗟惜之。赠抚军将军、荆
州刺史。